b'\n_START_ARTICLE_\nHohenlohe\n_START_PARAGRAPH_\nHohenlohe on saksalainen ruhtinassuku, joka sai nimens\xc3\xa4 Frankenissa sijainneen Hohenlohenin ruhtinaskunnan mukaan. Sukuun kuuluu monia eri haaroja._NEWLINE_Vanhimmat maininnat suvusta ovat 1100-luvulta, jolloin sen kerrotaan hallinneen Hohenlohenin linnaa Uffenheimin l\xc3\xa4hell\xc3\xa4. Sielt\xc3\xa4 suku laajensi pian valtapiiri\xc3\xa4\xc3\xa4n muualle Frankenin alueelle. Hohenlohenin kreivin arvoa k\xc3\xa4ytti ensimm\xc3\xa4isen\xc3\xa4 Henrik I Hohenlohe (k. 1183). H\xc3\xa4nen pojanpojistaan Gottfriedista ja Conradista periytyv\xc3\xa4t suvun haarat Hohenlohe-Hohenlohe ja Hohenlohe-Brauneck, joista j\xc3\xa4lkimm\xc3\xa4inen kuitenkin sammui vuonna 1390. Gottfriedin suku on sittemmin haarautunut useasti. Vuonna 1551 se jakautui Hohenlohe-Neuensteinin ja Hohenlohe-Waldenburgin sukuhaaroihin. Neuensteinin haara k\xc3\xa4\xc3\xa4ntyi uskonpuhdistuksen aikana protestanttiseen uskoon ja sai 1764 valtakunnanruhtinaan arvon. Se jakautui my\xc3\xb6hemmin edelleen Hohenlohe-Langenburgin ja Hohenlohe-\xc3\x96hringenin haaroihin, joista \xc3\x96hringen sammui 1805 ja Langenburg on edelleen jakautunut kolmeen haaran, jotka ovat Langenburg, Hohenlohe-Ingelfingen ja Hohenlohe-Kichberg (sammunut 1864). Katolisena pysynyt Waldenburgin haara sai 1744 ruhtinaan arvon, ja siihen kuuluvat haarat Hohenlohe-Bartenstein ja Hohenlohe-Shillingsf\xc3\xbcrst. Schillingsf\xc3\xbcrstin sukuhaaraan kuulunut Chlodwig zu Hohenlohe-Schillingsf\xc3\xbcrst sai 1840 Ratiborin ja Korveyn ruhtinaan ja h\xc3\xa4nen veljens\xc3\xa4 Victor vastaavan herttuan arvon._NEWLINE_Hohenlohen ruhtinaskunta mennetti itsen\xc3\xa4isyytens\xc3\xa4 vuonna 1806 ja se jaettiin Baijerin ja W\xc3\xbcrttembergin kesken.'